Ποιά μάγια

ΠΟΙΑ ΜΑΓΙΑ Τα ψαροπούλια ρώτησα, τους κόσμους που γυρίζουν και στις μεγάλες θάλασσες έχουνε ταξιδέψει για να μου πουν, αγάπη μου, τα ξένα που σε ορίζουν, με ποια βοτάνια μαγικά σε έχουνε μαγέψει. Κι εκείνα μ’ αποκρίθηκαν πως δεν πληροφορήθηκαν στα ξένα που πετάνε ποια μάγια σε κρατάνε. Τους άνεμους, που ερωτόλογα τα βράδια ψιθυρίζουν, γεμάτα λάγνες πεθυμιές και πάθη φλογισμένα, για να μου πουν, η ξενιτιά που ολημερίς γυρίζουν, με ποια βοτάνια μαγικά εμάγεψεν κι εσένα. Κι εκείνοι μ’ αποκρίθηκαν πως δεν πληροφορήθηκαν στα ξένα που πετάνε ποια μάγια σε κρατάνε. Κρυφά το κύμα ρώτησα όταν γυρνά απ’ τα ξένα, εκεί που σ’ άλλες αγκαλιές αγάπες έχει κλέψει για να μου πει ποια άραγε βοτάνια μαγεμένα έχουν κι εσένα, αλίμονο, τόσο πολύ μαγέψει. Κι εκείνο μ’ αποκρίθηκε πως δεν πληροφορήθηκε όταν γυρνά στα ξένα, ποιος σκλάβωσε κι εσένα.